I-ca-yaa 33
Pal kɛ kui̱ luäkä
1
Riɛk akɛ ji̱ lö dääk,
ji̱n ram mi /ka̱n met däk,
riɛk akɛ ji̱ lö gua̱n luɔm,
ji̱n ram mi /ka̱n met luɔm!
Mi wi̱i̱ däk nath wä päl,
ba ji̱ däk,
kä mi wi̱i̱ lom nath wä päl,
ba ji̱ cu luɔm bä.
2
Lö Kuoth Nhial gɔaani kɛ kɔ,
kɔn liɛpkɔ ni ji̱.
Jakni rɔ kä buɔ̱mda
kɛ runwaŋni diaal,
kä jakni rɔ kä käända
kɛ gua̱a̱th rikä.
3
Kɛ ma̱r jɔawdu la naath
rɔ̱ a bar,
kɛ jiëcdu kɛ rɔ la döör
rɔ̱ a riaw piny.
4
Ba kuakun pɛc lö döör,
ce̱tnikɛ min la kɔaryɔamni
rɔ̱ a määt,
ce̱tkɛ min la ra̱a̱kni
rɔ̱ a yuur,
bi naath rɔ̱ yuɔ̱ɔ̱r thi̱n.
5
Kuoth Nhial di̱tdɛ,
kä cieŋɛ ni nhial,
jɛn bɛ Dha-yɔn thiäŋ
kɛ thuɔ̱k kɛnɛ cuŋ.
6
Kä ɛ jɛn bia̱ päl piny kä yɛ mɔ,
tëë kɛ ka̱n mi di̱i̱t kɛnɛ
pɛl kɛ ŋäc ŋɔaani,
kä luth Kuɔth Nhial
ɛ jɛn la ria̱ŋdɛ mɔ.
7
Kä nɛnɛ wutni tin buɔ̱m buɔ̱ɔ̱m
wieekɛ rɛy duɔ̱pni,
kɛn ji̱ malä cikɛ wiee ɛlɔ̱ŋ.
8
Ca duɔ̱p tin di̱t päl baaŋ,
ci ja̱a̱l duɔ̱pni ja̱l päl.
Ca mat ruaacni däk,
kä ca ɣöö bi kɛn a nëën lo̱k,
thilɛ ram mi lɛ̈n lɛ luɔ̱th.
9
Mun pärɛ kä cɛ kööt,
ci Lɛ-ba-nɔn pöc a cɛ rɔɔl,
ci Ca-ron ce̱tnikɛ därdɔaar,
kä ci ji̱th jiɛn Ba-can
kɛnɛ Päm Kar-mɛl pɛ̈ɛ̈n.
Luek Kuɔth kɛ ji̱ tɛ̈rɛ
10
Kä cu Kuoth Nhial wee i̱,
“Ɣän bä rɔ jiɛc ɛn täämɛ,
ɣän bä rɔ jiac nhial,
ɣän bä buɔ̱mdä nyoth täämɛ.
11
Yɛn la̱tdɛ ca̱a̱p ti jiäk,
kä tin la̱tdɛ kɛ jiäk,
kä yiëëdun ɛ mac mi
bi yɛ waŋ.
12
Kä bi naath waaŋ ce̱tnikɛ mim,
bikɛ waaŋ ce̱tnikɛ
kuiy ti waŋ kɛ mac.”
13
Kä yɛn tin te nɔ̱nä,
liɛŋɛ min cä la̱t,
kä yɛn nɛy tin te
thiekä ŋa̱cɛ buɔ̱mdä.
14
Ji̱ dueeri Dha-yɔn dualkɛ,
lathɛ nɛy tin thil Kuoth,
wäkɛ i̱, “Ɛŋa rɛydan dëë cieŋ
rɛy maac ɛ pɛt naath ɛ?
Ɛŋa kä kɔn dëë cieŋ rɛy
maac in thil pek ɔ?”
15
Kä nɛy tin lät ni cuŋ,
kä latkɛ ni ruac mi cuɔ̱ɔ̱ŋ,
kä lökɛ ɣöö ba ŋɔak jek
kɛ mac nath,
kä /ca mi kɔakɛ kɛ kän,
kä /ca ruac luɔ̱c nath liŋ,
kä lökɛ ɣöö ba mi
jiääk guic,
16
kɛ kɛn nɛy tin bi cieŋ malä,
bi gua̱a̱th ga̱ŋdiɛn
a päm mi bum,
bikɛ tekɛ mi̱eth mi ro̱ŋ,
kä bi pi̱i̱kiɛn te thi̱n.
Ŋa̱th kɛ kui̱ gɔɔyä mi bi ben
17
Bi wäŋkun kuäär nɛn
rɛy gɔɔyädɛ,
bia mun in räth ni nɔ̱nä nɛn.
18
Kä bi car ni rik tëë wal wi̱i̱ i̱,
“Jɛn a nikä ɛn bo̱o̱th
rɛ̈m ëëdan?
Jɛn a nikɛ ɛn ram ëë
la tho̱lbo̱k ɛ thol?
Jɛn a nikä ɛn ram ëë
la bo̱o̱th biɛɛni?”
19
/Cikɛ bi nyɔk kɛ nën kɛn
ji̱ liakä,
kɛn nɛy tin kueckɛ ruacdiɛn,
nɛy tin /ca thokdiɛn
dëë met ŋa̱c.
20
Guic Dha-yɔn wec in canɛ mɛk
kɛ ɣöö banɛ la ti̱emnɛ thi̱n!
Bi wäŋkun Jɛ-ru-tha-lɛm nɛn,
ɛn wec malä, kɛmɛ mi
/ca bi wany,
ca lo̱cdɛ bi met do̱th,
kä thilɛ depdɛ mi
bi met puɔ̱t.
21
Ɛn wi̱ni Kuoth Nhial ba buɔ̱mdan,
bɛ ce̱tnikɛ mun kiɛri
mi di̱i̱t kɛnɛ löli,
ti thilɛ riäy mi ba gɛr
kɛ law thi̱n,
kä thilɛ babuur mi
bi rët kɛ kɛ.
22
Kɛ ɣöö Kuoth Nhial ɛ luukda,
Kuoth Nhial ɛ rueecda,
ɛn Kuoth Nhial ɛ kuäär,
jɛn bɛ kɔ kän.
23
Dep babuurädu lɔrkɛ,
kä /ca bi̱i̱dɛ dëë luäŋ
kɛ rɔm guäthdɛ,
kä /ci bieynikɛ rɔ̱
luäŋ kɛ ɣär.
Kä ba kuak ti ŋuan
ti ca pɛc da̱a̱k,
amäni ŋöt bikɛ pɛɛc.
24
Kä bɛ thil ram mi cieŋ kä
Dha-yɔn mi bi wee i̱,
“Ta̱a̱ kɛ juey”,
kä ba dueer nɛɛni tin
cieŋ ɛn wi̱ni päl.
